Document ID: 32007R1404

TARYBOS REGLAMENTAS (EB) Nr. 1404/2007
2007 m. lapkričio 26.
nustatantis Baltijos jūroje 2008 m. taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 20 straipsnį,
atsižvelgdama į 1996 m. gegužės 6 d. Tarybos reglamentą (EB) Nr. 847/1996, nustatantį bendrų leistinų sugavimų ir kvotų kasmetinio valdymo papildomas sąlygas (2),ypač į jo 2 straipsnį,
Atsižvelgdama į 2007 m. rugsėjo 18 d. Tarybos reglamentą (EB) Nr. 1098/2007, nustatantį Baltijos jūros menkių išteklių ir jų žvejybos būdų daugiametį planą (3), ypač į jo 5 straipsnį ir 8 straipsnio 3 dalį,
atsižvelgdama į Komisijos pasiūlymą,
kadangi:
(1)
Reglamento (EB) Nr. 2371/2002 4 straipsnyje reikalaujama, kad Taryba, atsižvelgdama į turimas mokslines rekomendacijas ir ypač į Žuvininkystės mokslo, technikos ir ekonomikos komiteto parengtą ataskaitą, patvirtintų priemones, užtikrinančias galimybę naudotis vandenimis ir ištekliais bei tausojančios žvejybos valdymą.
(2)
Reglamento (EB) Nr. 2371/2002 20 straipsnyje numatyta, kad Taryba turi nustatyti žvejybos galimybių apribojimus žvejybos rajone arba žvejybos rajonų grupėje ir šias žvejybos galimybes paskirstyti valstybėms narėms.
(3)
Siekiant užtikrinti veiksmingą žvejybos galimybių valdymą, turėtų būti nustatytos konkrečios žvejybos operacijų vykdymo sąlygos.
(4)
Bendrijos lygiu reikia nustatyti žvejybos valdymo principus ir tam tikras procedūras, kad valstybės narės galėtų užtikrinti su jų vėliava plaukiojančių laivų valdymą.
(5)
Reglamento (EB) Nr. 2371/2002 3 straipsnyje pateikiamos sąvokų apibrėžtys, kurios svarbios skirstant žvejybos galimybes.
(6)
Pagal Tarybos reglamento (EB) Nr. 847/96 2 straipsnį turi būti nustatyti ištekliai, kuriems taikomos įvairios tame reglamente nurodytos priemonės.
(7)
Žvejybos galimybės turėtų būti naudojamos pagal šiam klausimui skirtus Bendrijos teisės aktus, ypač pagal 1987 m. gegužės 20 d. Komisijos reglamentą (EEB) Nr. 1381/87, nustatantį išsamias žvejybos laivų ženklinimo ir jų dokumentacijos taisykles (4),1983 m. rugsėjo 22 d. Komisijos reglamentą (EEB) Nr. 2807/83, nustatantį išsamias informacijos apie valstybių narių žuvies sugavimus registravimo taisykles (5), 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (6), 2003 m. gruodžio 18 d. Komisijos reglamentą (EB) Nr. 2244/2003, nustatantį išsamias nuostatas dėl palydovinio ryšio laivų stebėjimo sistemų (7),1986 m. rugsėjo 22 d. Tarybos reglamentą (EEB) Nr. 2930/86, nustatantį žvejybinių laivų charakteristikas (8), 1991 m. gruodžio 17 d. Tarybos reglamentą (EEB) Nr. 3880/91 dėl valstybių narių, žvejojančių šiaurės rytų Atlante, nominalių sugavimų statistinių duomenų pateikimo (9), 2005 m. gruodžio 21 d. Tarybos reglamentą (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose (10) ir Reglamentą (EB) Nr. 1098/2007.
(8)
Tikslinga, remiantis 2007 m. birželio 11-12 d. Komisijos pareiškimu Tarybos posėdyje, atsižvelgti į pastaraisiais metais valstybių narių dėtas pastangas sureguliuoti laivyno pajėgumus Baltijos jūroje, nepakenkiant Reglamente (EB) Nr. 1098/2007 nustatytam žvejybos pastangų valdymo sistemos bendram tikslui.
(9)
Siekiant prisidėti prie žuvų išteklių išsaugojimo, 2008 m. turėtų būti įgyvendintos tam tikros papildomos žvejybai taikomos techninės sąlygos,
PRIĖMĖ ŠĮ REGLAMENTĄ:
I SKYRIUS
TAIKYMO SRITIS IR SĄVOKŲ APIBRĖŽTYS
1 straipsnis
Dalykas
Šiuo reglamentu nustatomos Baltijos jūroje 2008 m. taikomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, kurių laikantis galima naudotis minėtomis žvejybos galimybėmis.
2 straipsnis
Taikymo sritis
1. Šis reglamentas taikomas Bendrijos žvejybos laivams (Bendrijos laivams) ir su trečiųjų šalių vėliava plaukiojantiems bei jose registruotiems žvejybos laivams, kurie žvejoja Baltijos jūroje.
2. Nukrypstant nuo 1 dalies, šis reglamentas netaikomas žvejybos operacijoms, vykdomoms tik mokslinių tyrimų, kurie atliekami gavus leidimą bei atitinkamai valstybei narei suteikus įgaliojimus ir apie kuriuos Komisijai bei valstybei narei, kurios vandenyse atliekami tie tyrimai, buvo pranešta iš anksto, tikslais.
3 straipsnis
Sąvokų apibrėžtys
Šio reglamento tikslais, greta Reglamento (EB) Nr. 2371/2002 3 straipsnyje nustatytų sąvokų apibrėžčių taikomos šios sąvokų apibrėžtys:
a)
Tarptautinės jūrų tyrinėjimo tarybos (ICES) zonos - kaip apibrėžta Reglamente (EEB) Nr. 3880/91;
b)
Baltijos jūra - ICES IIIb, IIIc ir IIId kvadratai;
c)
didžiausias leistinas sugauti kiekis (DLSK) - kasmet leidžiamas sužvejoti kiekvieno išteklio kiekis;
d)
kvota - Bendrijai, valstybei narei arba trečiajai šaliai skirto DLSK dalis;
e)
nebuvimo uoste diena - nepertraukiamas 24 valandų laikotarpis, kurį laivas nebūna uoste, arba šio laikotarpio dalis.
II SKYRIUS
ŽVEJYBOS GALIMYBĖS IR SUSIJUSIOS SĄLYGOS
4 straipsnis
Sugaunamo kiekio apribojimai ir paskirstymas
Sugaunamo kiekio apribojimai, šių apribojimų paskirstymas valstybėms narėms ir papildomos sąlygos pagal Reglamento (EB) 847/96 2 straipsnį pateikiamos šio reglamento I priede.
5 straipsnis
Specialios paskirstymo nuostatos
1. I priede pateikiami sugaunamo kiekio apribojimai valstybėms narėms paskirstomi nedarant poveikio:
a)
žvejybos galimybėms, kuriomis buvo pasikeista pagal Reglamento (EB) Nr. 2371/2002 20 straipsnio 5 dalį;
b)
perskirstymui pagal Reglamento (EEB) Nr. 2847/93 21 straipsnio 4 dalį, 23 straipsnio 1 dalį ir 32 straipsnio 2 dalį;
c)
papildomiems iškrovimams, kuriuos leidžiama vykdyti pagal Reglamento (EB) Nr. 847/96 3 straipsnį;
d)
neišnaudotoms kvotos dalims pagal Reglamento (EB) Nr. 847/96 4 straipsnį;
e)
išskaitymams pagal Reglamento (EB) Nr. 847/96 5 straipsnį.
2. Neišnaudotas kvotas perkeliant į 2009 m., visiems ištekliams, kuriems taikomas mokslinėmis rekomendacijomis pagrįstas DLSK, galima taikyti Reglamento (EB) Nr. 847/96 4 straipsnio 2 dalį nukrypstant nuo minėto reglamento.
6 straipsnis
Sugaunamam kiekiui ir priegaudai taikomos sąlygos
1. Išteklių, kurių žvejybai nustatyti sugaunamo kiekio apribojimai, žuvis galima laikyti laive arba iškrauti tiktai jeigu:
a)
žuvis sugavo kvotą turinčios valstybės narės laivai ir jeigu ta kvota nėra išeikvota;
b)
kitų nei Baltijos silkės ir Baltijos šprotai rūšių žuvys susimaišiusios su kitų rūšių žuvimis, žuvys sugautos tralais, daniškais velkamaisiais tinklais arba panašiais žvejybos įrankiais, kurių akies dydis mažesnis nei 32 mm, ir sugautos žuvys nerūšiuojamos nei laive, nei iškraunant.
2. Visi iškrovimai įskaitomi į kvotą arba į Bendrijos dalį, išskyrus pagal 1 dalies b punktą sugautas žuvis.
3. Jeigu valstybei narei paskirta Baltijos silkių kvota išeikvota, tai žvejybos laivams, plaukiojantiems su tos valstybės narės vėliava, registruotiems Bendrijoje ir veiklą vykdantiems tuose žvejybos rajonuose, kuriuose taikoma atitinkama kvota, draudžiama iškrauti neišrūšiuotas sugautas žuvis, jei tarp jų yra Baltijos silkių.
4. Jeigu valstybei narei paskirta Baltijos šprotų kvota išeikvota, tai žvejybos laivams, plaukiojantiems su tos valstybės narės vėliava, registruotiems Bendrijoje ir veiklą vykdantiems tuose žvejybos rajonuose, kuriuose taikoma atitinkama kvota, draudžiama iškrauti neišrūšiuotas sugautas žuvis, jei tarp jų yra Baltijos šprotų.
7 straipsnis
Žvejybos pastangų apribojimai
Žvejybos pastangos apribojimai nustatyti II priede.
8 straipsnis
Techninės pereinamojo laikotarpio priemonės
Techninės pereinamojo laikotarpio priemonės nustatytos III priede.
III SKYRIUS
BAIGIAMOSIOS NUOSTATOS
9 straipsnis
Duomenų perdavimas
Valstybės narės, pagal Reglamento (EEB) Nr. 2847/93 15 straipsnio 1 dalį siųsdamos Komisijai duomenis apie iškrautus sužvejotų išteklių kiekius, naudoja šio reglamento I priede nustatytus išteklių kodus.
10 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 26 d.

Labels: 20
6